Mi tartozik a közös képviselő feladatkörébe?

A közös képviselő feladatköre (tevékenysége) a társasházi tulajdonostársak nevében, a tulajdonosok megbízásából és felhatalmazásából ellátandó ingatlanvagyon–kezelést jelent a társasház közgyűlésének – a társasházról szóló törvény és más jogszabályok figyelembevételével hozott – határozata szerint.

A közös képviselő, illetőleg az intézőbizottság elnöke jogosult a közösség képviseletének ellátására a bíróság és más hatóság előtt is. E jogkörének korlátozása harmadik személlyel szemben hatálytalan. Feladata továbbá a közgyűlési határozatok végrehajtása és döntési jogkör gyakorlása mindazon ügyekben, amelyek nem tartoznak a közgyűlés hatáskörébe. Ennek során feladatai öt tevékenységi körbe sorolhatók. Ezek a következők:

1. Gazdasági, számviteli és pénzügyi tevékenység:

– éves költségvetési javaslat elkészítése a közgyűlési döntéshez,

– a közösköltség kiszámítása az alapító okirat vagy szervezeti–működési szabályzat alapján, illetve közgyűlési jóváhagyása után annak közlése,

– a bankszámlákkal, pénztárral kapcsolatos könyvvezetési feladatok szakszerű ellátása,

– analitikus nyilvántartás vezetése a tulajdonosi közösköltség–befizetési kötelezettségről és a teljesítéséről,

– a beérkező és kimenő számlák nyilvántartása, a végzett munkák, szolgáltatások számláinak kifizetése,

– a bankszámlák feletti rendelkezési jog gyakorlása,

– a likviditási helyzet folyamatos figyelése, tervezése,

– a munkabérek, a magánszemélyek megbízási és vállalkozási díjának számfejtése, kifizetése,

– APEH–bejelentkezés és adatmódosítások intézése,

– az adó– és társadalombiztosítási befizetési és bevallási kötelezettségek teljesítése,

– egyéb, és adózással összefüggő ügyek intézése (határozatok végrehajtása, önellenőrzés és annak nyilvántartása),

– az éves mérlegbeszámoló elkészítése, és az éves elszámolás elkészítése és közgyűlés elé terjesztése,

– iratok, okmányok, bizonylatok megőrzése az irattározás rendje szerint. 

2. Műszaki tevékenység:

– műszaki bejárások, javítási feladatok meghatározása,

– a szükséges építési–szerelési munkák megrendelése; a karbantartási, felújítási munkák elvégzéséhez kivitelezői árajánlatok beszerzése, a kivitelező munkáiról referenciák ellenőrzése,

– a tervszerű üzemeltetési és karbantartási munkákhoz az átalányszerződések megkötése,

– az elvégzett munkák műszaki ellenőrzése, átvétele, igazolása,

– felújítási, illetve nagyobb karbantartási munkák elvégeztetéséhez  műszaki szakvélemény megrendelése, szükség szerint műszaki ellenőr biztosítása,

– tűz–, érintés– és villámvédelemmel kapcsolatos szabványossági vizsgálatok elvégeztetése,

– az azonnali beavatkozást igénylő hibák elhárításáról gyors intézkedés.

3. Jogi tevékenység:

– a törvényesség betartása és betartatása,

– a szervezeti–működési szabályzat és a házirend javaslatának kidolgozása, a jóváhagyás után betartatása,

– munkaszerződés megkötése, munkáltatói jogok gyakorlása, megbízási, vállalkozási szerződések kötése,

– bérleti szerződések kötése, bérbeadói jogok gyakorlása,

– eljárás a hátralékos tulajdonosokkal szemben, jelzálogjog bejegyeztetése, nyilvántartása, törlése,

– jótállási, szavatossági jogok érvényesítése,

– társasház birtokbavétele, illetőleg közösképviselő–váltás esetén átadás–átvétel lebonyolítása jegyzőkönyvben rögzítetten.

4. Szervezési tevékenység:

– a közgyűlés összehívásával és lebonyolításával kapcsolatos teendők ellátása és a közgyűlési anyagok elkészítése, irattározása (meghívók, jelenléti ívek, meghatalmazások, megbízások, jegyzőkönyvek),

– a közgyűlési jegyzőkönyvek (határozatok) tulajdonosok részére biztosítása, a társasház döntése szerint,

– a tulajdonosok részére a félfogadás biztosítása,

– a tulajdonosok egymás közötti jó kapcsolatának segítése,

– a közgyűlés által választott bizottságok működésének elősegítése,

– a bizottságokkal való jó együttműködés biztosítása,

– munkavédelmi oktatás megszervezése a munkavállalók részére,

– munkáltatói jogkörben a munkavállalók kiválasztása (gondnok, házfelügyelő, takarító stb.) 

5. Ellenőrzési tevékenység:

– a munkavégzések ellenőrzése,

– a házirend betartásának ellenőrzése,

– tűzvédelmi előírások betartásának ellenőrzése,

– bérbe adott lakás, helyiség rendeltetésszerű használatának ellenőrzése,

– a központi fűtést és melegvíz–szolgáltatást igénybe vevő fogyasztók fűtőberendezésének, hőfogyasztásának ellenőrzése,

– a közmű–fogyasztásmérők leolvasásának ellenőrzése.

A felsoroltakból látható, hogy a közös képviselővel szemben támasztott követelmény összetett: komplex jogi, műszaki, gazdasági ismereteket igényel. Olyan közös képviselő azonban nem létezik, aki minden szakterületen egyforma felkészültséggel bírna. Ha például a közös képviselő műszaki szakember, akkor sem feltétlenül ért a műszaki tudományok minden szakterületéhez, azaz nem valószínű, hogy egy személyben egyszerre ért a gépész, építész, statikus, elektromos, szigetelő stb. szakmákhoz, mint ahogy egy jogász sem érthet egyformán a jog minden területéhez. Éppen ezért a társasházak általában reálisan – és saját jól felfogott érdekük alapján – tudomásul veszik, hogy ha a társasház részéről bonyolultabb jogi helyzetet kell megoldani, esetleg bíróságon képviselni, vagy jelentős kiadással járó felújítást kívánnak elvégeztetni, akkor a közös képviselő mellett eseti megbízással ügyvédet, műszaki szakértőt, illetőleg műszaki ellenőrt is igénybe vesznek.

E megbízások díját a társasház fizeti. Előfordul az is, hogy a közös képviselő nem ért a könyveléshez. Mivel a társasház könyvelése folyamatos feladatot jelent, a közgyűlés dönthet úgy, hogy a könyvelő díjazásának költségeit a társasház viseli, de határozhat úgy is, hogy azt a közös képviselő oldja meg saját díjazásából. 

Megemlítendő, hogy a könyvelés helyességéért a közös képviselő mindenképpen felel a közgyűlés előtt. 


